**Font:** El Punt Avui **Plana:** 48 **Data:** 08/07/16

# Projecten un càmping a la vall del Llémena

### Es preveu fer-lo a Sant Martí de Llémena i serà el segon del Gironès

**J. NADAL** - SANT MARTÍ DE LLÉMENA

La vall del Llémena, i més en concret el municipi de Sant Martí de Llémena, podria tenir en breu el segon càmping de la comarca del Gironès. L'Ajuntament ha endegat els tràmits per a l'elaboració d'un pla especial urbanístic per a la implantació d'un càmping al pla de Can Pascol. La zona on es faria el nou equipament turístic seria entre les Serres i el pla de Sant Joan. De fet, l'accés a l'espai és per les Serres, però queda a prop del pla de Sant Joan, però enmig hi ha la riera del Llémena que marca el límit.

L'avanç del pla ja ha passat per la Comissió d'Urbanisme de Girona, que ha emès un informe favorable però amb observacions.

El projecte interessa al consistori, segons el seu alcalde, Jaume Busquets, tot i que hi posa condicionants: “Ens ho van venir a explicar i ho trobem bé, però sempre que sigui un càmping ajustat a les dimensions del municipi”, especifica. Busquets no es mostra partidari, doncs, de crear un gran càmping “massificat”, i si és favorable a un equipament que s'integri i respecti l'entorn natural del municipi i de tota la vall del Llémena.

En cas que es concreti la construcció d'aquest càmping, es convertirà en un recurs més per potenciar el turisme i l'activitat econòmica a la vall. En l'expedient de la Comissió d'Urbanisme es plantegen tres possibles alternatives per a la distribució del futur càmping. El de Sant Martí de Llémena, serà, si es fa, el segon càmping a la comarca, ja que n'hi ha un altre a Fornells de la Selva, Can Toni Manescal.